শুধু ধর্ষণ করে খুনই নয়। খুনের পর নিহত ছাত্রীর গয়না বিক্রি করে সেই টাকায় মদ্যপানও করেছিল মূল অভিযুক্ত গোপাল হাজরা। কাকদ্বীপে ছাত্রীকে ধর্ষণ করে খুনের ঘটনার তদন্তে এমনই তথ্য উঠে এল পুলিশের হাতে। মঙ্গলবার সহদেব পাত্র নামে আরও এক যুবককে গ্রেফতার করা হয়েছে। পুলিশ সূত্রের খবর প্রধান অভিযুক্ত গোপাল খুনের পর মৃত ছাত্রীর নাক ও কানের সোনার দুল সহদেব ওরফে গুলের কাছে বিক্রি করে। ঘটনায় সহদেবের যোগ পাওয়া গেছে বলে দাবি তদন্তকারীদের। এদিকে ছাত্রী খুনের ঘটনায় তাঁর স্কুলের শিক্ষকেরা প্রতিবাদে নামায় শাসকদল তাঁদের উপর চাপ তৈরি করছে বলে অভিযোগ।
পুলিশ জানিয়েছে, শনিবার রাতে ওই ছাত্রীকে ধর্ষণ করে গলায় তার জড়িয়ে খুন করার পর তাঁর নাক ও কানের সোনার দুল খুলে নিয়েছিল গোপাল। এরপর সে ওই অলঙ্কার বিক্রি করেছিল সহদেবের কাছে। তারপর সে ওই টাকায় মদ খেয়েছিল বলে জানতে পেরেছে পুলিশ।
গোপালকে জেরা করে সোমবার রাতে সহদেবের নাম জানতে পারে পুলিশ। খুনের ঘটনা প্রকাশ্যে আসার পর খেকেই ফেরার ছিল সহদেব। এদিন দুপুরে তাকে হারুট এলাকা থেকে গ্রেফতার করা হয়। আজ, বুধবার তাকে কাকদ্বীপ আদালতে তোলা হবে। তাকে পুলিশের হেফাজতে পাঠানোর জন্য আদালতের কাছে আর্জি জানানো হবে বলে পুলিশ সূত্রের খবর। পুলিশ জানিয়েছে, সহদেবের বিরুদ্ধে আরও কিছু তথ্য পাওয়া গিয়েছে। ওই ছাত্রীর দেহ লোপাট করার কাজে সে গোপালকে সাহায্য করেছিল কি না, তা খতিয়ে দেখা হচ্ছে।
এদিকে, মৃত ছাত্রীর পরিবারের পাশে দাঁড়িয়ে অভিযুক্তদের শাস্তির দাবিতে সরব হওয়ায় তাঁর বিদ্যালয়ের শিক্ষকদের উপর পরিচালন সমিতি চাপ তৈরি করছে বলে অভিযোগ। এদিন বিদ্যালয় পরিচালন সমিতি একটি জরুরি বৈঠক ডাকে। সূত্রের খবর, সেখানে শিক্ষকদের প্রশ্ন করা হয়, কেন তাঁরা না জানিয়ে সোমবার ওই ছাত্রীর বাড়িতে গিয়েছিলেন। কেনই বা বিদ্যালয়ের ছাত্রদের ওই ঘটনার প্রতিবাদ করতে দেওয়া হচ্ছে। ঘটনাচক্রে বিদ্যালয় পরিচালন কমিটিক সদস্যদের প্রায় সকলেই শাসকদলের সঙ্গে যুক্ত। কমিটির প্রধান তৃণমূলের টিকিটে নির্বাচিত জেলা পরিষদের সদস্য।
প্রসঙ্গত, সোমবার স্কুলে পরীক্ষা থাকলেও তা হয়নি। কারণ, শিক্ষকেরা ওই ছাত্রীর বাড়িতে গিয়েছিলেন। পরিচালন সমিতির আপত্তি তাঁরা শোনেননি। এই নিয়ে প্রকাশ্যে শিক্ষকেরা কিছু না বললেও আড়ালে বিদ্যালয় পরিচালন সমিতির ভূমিকায় ক্ষোভ প্রকাশ করেছেন বলে খবর। শিক্ষকদের একজন বলেন, ‘‘যাকে ধর্ষণ করে খুন করা হয়েছে, সে আমাদের বিদ্যালয়ের মেধাবী ছাত্রী ছিল। অত্যাচার চালানোর পরে তাঁকে খুন করা হয়েছে। এর প্রতিবাদ করবই।’’